
I. Consideraţii generale



Conform OECD
, conflictul de interese implică un conflict între datoria faţă de public şi interesele personale ale unui oficial public. Conflictul de interese apare atunci când interesele oficialului public ca persoană privată influenţează sau ar putea influenţa necorespunzător îndeplinirea obligaţiilor şi responsabilităţilor oficiale. Participarea la luarea unei decizii este îndeplinită atât atunci când decizia depinde exclusiv de voinţa oficialului public în cauză, cât şi atunci când acţiunea oficialului public respectiv reprezintă doar o verigă din procesul de luare a deciziei. Condiţia este îndeplinită şi atunci când oficialul public este parte a unui organism colectiv care decide prin vot, iar acesta participă la dezbateri şi la vot. Existenţa unui interes personal poate fi reprezentat de un beneficiu pe care oficialul public sau o persoană apropiată acestuia îl obţine ca urmare a deciziei luate. Aşadar, pentru a se afla într-un conflict de interese, oficialul public trebuie să ia parte la luarea unei decizii care să îi afecteze un interes personal.

Conflictul de interese poate fi de mai multe tipuri. Poate fi potenţial în situaţia în care un oficial are interese personale de natură să producă un conflict de interese dacă ar trebui luată o decizie publică.


OCDE a formulat următoarea definiţie: "Un conflict de interese implică un conflict între datoria publică şi interesul privat al unui funcţionar public, în care interesul privat al funcţionarului public ar putea influenţa în mod necorespunzător îndeplinirea îndatoririlor şi responsabilităţilor oficiale ale acestuia". Liniile directoare ale OCDE sunt, după cum urmează: 


1. Interesul public trebuie să primeze.


2. Nu se poate deroga de la principiul transparenţei în luarea deciziilor. Acest lucru înseamnă sprijinirea controlului obiectiv al procedurilor (de achiziţii n.a.) publice prin punerea în aplicare a unui sistem de declarare a intereselor şi conflictelor de interese. 


3. Conducerea instituţiilor publice să se facă prin responsabilitate individuală şi exemplu personal. 


4. Stabilirea unei culturi organizaţionale care nu tolerează conflictele de interese. 


Consiliul Europei defineşte conflictul de interese ca fiind "o situaţie în care funcţionarul public are un interes privat care este de natură să influenţeze sau să pară a influenţa îndeplinirea atribuţiilor sale oficiale cu imparţialitate şi obiectivitate”. Interesul privat include orice avantaj pentru ea însăşi/el însuşi, pentru familia sa, rude apropiate, prieteni şi persoane sau organizaţii cu care ea/el are sau a avut relaţii de afaceri sau politice. Aceasta include, de asemenea, orice obligaţie financiară sau îndatorire de orice natură, faţă de aceştia.

Importanţa standardelor de integritate pentru aleşii locali este subliniată de Raportul Anticorupţie al UE
 care statuează că strategia de creştere a UE (Strategia Europa 2020) depinde „de buna guvernanţă, statul de drept şi şinerea sub control a corupţiei”. Calitatea administraţiei este determinantă pentru implementarea strategiei de creştere, iar transparenţa şi reducerea corupţiei sunt factori cheie ai creşterii eficienţei administraţiei. În acest sens, se accentuează necesitatea implementării eficace a strategiilor şi politicilor anticorupţie şi de creştere a transparenţei decizionale. Riscurile de corupţie sunt prezentate a fi mai crescute la nivel regional şi local, unde controalele interne şi sistemul de „checks and balances” „tind să fie mai slabe”, subliniindu-se necesitatea instituirii de „standarde în materie de transparenţă, declararea averilor, prevenirea şi sancţionarea conflictelor de interese, precum şi controlul cheltuielilor publice”.


Legislaţia relevantă a Uniunii Europene cu privire la situaţiile de conflicte de interese se regăseşte în Regulamentul Financiar
 ("RF") şi normele sale de aplicare
, în special articolul 57 RF şi articolul 32 RF care definesc conflictele de interese în contextul cheltuielilor şi gestionării bugetului UE: "1. Actorii financiari şi alte persoane implicate în managementul şi implementarea bugetului, inclusiv actele pregătitoare, auditul şi controlul bugetului, nu trebuie să ia nicio măsură care poate aduce propriile lor interese în conflict cu cele ale Uniunii. (...) 2. În sensul alineatului 1, există un conflict de interese în cazul în care imparţialitatea şi exercitarea obiectivă a funcţiilor unui actor financiar sau al altei persoane, astfel cum se menţionează în alineatul 1, este compromisă din motive care implică familia, viaţa sentimentală, politică sau afinitatea naţională, interesul economic, sau orice alt interes comun cu un destinatar (al bugetului – n.a.)". Articolul 32 din normele de aplicare ale RF se referă la actele care ar putea constitui conflicte de interese. Actele care ar putea constitui conflicte de interese în sensul articolului 57 (2) RF pot, printre altele, să ia una dintre următoarele forme, fără să aducă atingere calificării lor ca activităţi ilegale, în conformitate cu articolul 141: (A) acordarea către sine sau către altul de avantaje directe sau indirecte nejustificate; (B) refuzul de a acorda unui beneficiar drepturile sau avantajele la care acel beneficiar este îndreptăţit; (C) comiterea de acte nejustificate sau abuzive sau neîndeplinirea unor acte obligatorii. Alte acte susceptibile de a fi afectate de un conflict de interese sunt cele care pot afecta imparţialitatea şi obiectivitatea îndeplinirii îndatoririlor de serviciu ale unei persoane, cum ar fi, printre altele, participarea la o comisie de evaluare pentru achiziţii publice sau a unei proceduri de grant în cazul în care persoana poate, în mod direct sau indirect, să beneficieze de rezultatul acestor proceduri.

Toate ţările membre ale UE acceptă că gestionarea eficientă a conflictelor de interese necesită o politică integratoare, care depinde nu numai de introducerea eficientă a măsurilor punitive, dar, de asemenea, de instrumentele de „ghidare”, prevenire şi gestionare pentru creşterea gradului de con- ştientizare. Un comportament corect ar trebui să fie sprijinit de un mediu general etic-favorabil caracterizat prin faptul că variabilele sunt interdependente. Acest lucru înseamnă, de exemplu, că este mult mai dificil de a promova integritatea în cazul în care separarea puterilor între cea executivă şi judiciară este neclară, decât într-un sistem cu o repartizare clară a competenţelor. De asemenea, relaţiile dintre politică şi sectorul privat sunt foarte sensibile şi reprezintă una din cauzele ce poate declanşa conflicte de interese. Cu intensificarea relaţiilor contactuale dintre cele două sectoare din cauza tendinţei de dezvoltare a parteneriatelor public-privat, conflictele de interese devin tot mai frecvente. Tendinţa declanşată în mod pronunţat în majoritatea ţărilor din UE este insistenţa în depunerea eforturilor pentru obţinerea unui grad mai ridicat de transparenţă în ceea ce priveşte viaţa privată a titularilor de funcţii publice. Statele membre şi instituţiile europene diferă considerabil după densitatea de reglementare, dar, de asemenea, după numărul de conflicte de interese, care nu sunt încă reglementate. În ciuda diferenţelor în detalii, pot fi formulate unele concluzii generale. Noile state membre au o densitate de reglementare mai mare decât “vechile” state membre ale UE. Letonia şi Bulgaria sunt ţările cu cea mai mare densitate de reglementare în Europa. Pentru a rezuma, noile state membre sunt, în general, mai reglementate decât „vechile” statele membre (80,5% vs. 66,5%). Cel mai strict sistem este aplicat în Letonia, unde toate categoriile de conflicte de interese sunt reglementate pentru toate instituţiile (100%). Dintre vechile state membre, Portugalia, urmată de Regatul Unit şi Spania, au de asemenea sisteme foarte reglementate. Ţările cu cel mai mic număr de aspecte reglementate în domeniul conflictului de interese sunt Austria, Danemarca şi Suedia. Alegerea instrumentelor de reglementare. Situaţia este la fel de diversă atunci când este analizat nivelul de reglementare în domeniul instrumentelor juridice. Dacă în unele ţări constituţia stabileşte unele principii etice generale, în alte ţări, constituţia este “mută” în ceea ce priveşte problemele etice. În plus, diferite administraţii şi instituţii din statele membre ale UE au emis circulare administrative suplimentare, coduri de etică, ghiduri, reguli cu privire la traficul de influenţă şi hărţuire, documente privind avertizarea de integritate (whistle blowing) şi ghiduri pentru prevenirea fraudei, abuzului de resurse organizaţionale, tranzacţiilor de insider, etc. La acestea trebuie adăugate standardele de bună guvernare, bună administrare, standardele cetăţenilor (citizen standards) şi standardele privind livrarea serviciilor. Dacă majoritatea statelor membre au adoptat legi generale anti-corupţie sau anti-fraudă (care includ prevederi privind conflictele de interese), mai puţine state membre au adoptat, legi şi reglementări specifice privind conflictele de interese. Mai mult decât atât, doar câteva state membre au adoptat legi generale privind conflictele de interese care se aplică pentru toate instituţiile. În schimb, cele mai multe state membre au norme diferite şi separate pentru diferite instituţii. Acelaşi lucru se poate spune şi despre codurile care sunt utilizate în 19% din cazuri. În aproape toate ţările, codurile de etică sunt concepute pentru instituţii individuale. Rareori (ca în cazul celor “Şapte principii ale vieţii publice”, Regatul Unit), ele se aplică la întregul sector guvernamental. Mai mult decât atât, dacă unele statele membre au sisteme extrem de reglementate, alte ţări reglementează numai anumite subiecte specifice. În 21% din cazuri, problemele legate de conflictele de interese sunt reglementate atât de legislaţie, cât şi de codurile de conduită/ etică. O altă distincţie poate fi făcută între instrumentele de reglementare: aici, este important de reţinut diferenţele dintre majoritatea ţărilor care reglementează conflictele de interese prin legi şi reglementări generale şi/sau specifice sectoriale (şi coduri) şi Regatul Unit, parţial Ţările de Jos şi Danemarca, care reglementează conflictele de interese - aproape exclusiv în cazul Regatului Unit, şi parţial, în cazul Danemarcei şi Ţările de Jos - prin intermediul codurilor generale şi specifice sectoriale. 


În majoritatea noilor state europene, politica în domeniul conflictelor de interese este parte a unei strategii ample de prevenire şi combatere a corupţiei. Cu toate acestea, “vechile” state membre UE, nu au înglobate aceste domenii într-o singură strategie, doar Germania are un acord federal împotriva corupţiei. În Marea Britanie, politica ce vizează conflictul de interese este parte a politicii ,,standardelor etice în sectorul public”. Ele nu sunt parte dintr-o strategie amplă împotriva corupţiei, ci fac parte dintr-o strategie amplă de a garanta şi îmbunătăţi standardele etice în domeniul public. Statele membre UE au instituite abordări preventive şi de remediere a conflictelor de interese, excepţie fiind cazul Ungariei care are doar abordare preventivă, însă nu are stabilită nicio sancţiune penală pentru încălcarea normelor privind conflictul de interese. În majoritatea statelor europene, oficialii publici la numire în funcţie depun declaraţii cu referire la unele interese, în scopul evitării conflictelor de interese. Germania, Ungaria şi Marea Britanie au dezvoltat un sistem de detectare a conflictelor de interese, prin denunţări, făcute de persoane care raportează activităţi ilicite ale oficialilor din sectorul public. Celelalte ţări, nu au un astfel de sistem. 


Mecanismele instituţionale pentru depistarea şi cercetarea conflictelor de interese variază de la ţară la ţară. Biroul de Prevenire şi Combatere a Corupţiei din Letonia se bucură de un anumit grad de independenţă şi are puteri extinse de investigare şi de urmărire penală. În Portugalia, acest organism este Curtea Constituţională. Evident, cu ajutorul instanţei este dificil de a detecta conflictele. În Germania şi Ungaria, activităţile de detectare şi investigare a conflictelor de interese sunt efectuate prin ierarhie, ceea ce înseamnă că fiecare şef de agenţie, de administraţie locală, are responsabilitatea pentru detectarea şi controlul conflictelor de interese prin inspecţii interne şi sancţionarea încălcărilor. În Polonia, activităţile de detectare şi anchetă sunt asigurate prin intermediul ierarhiei (supravegherea este exercitată de către prim-ministru şi miniştri în guvernul central şi de către guvernatori în autorităţile locale). Camera Supremă de Control şi Ombudsmanul, de asemenea, sunt implicaţi în detectarea şi controlul conflictelor de interese. În Marea Britanie nu există un organism special însărcinat cu supravegherea şi evaluarea conflictului de interese. În departamentele guvernamentale centrale problema ar putea fi luată în vizor de către Oficiul Naţional de Audit, în rolul său de audit în revizuirea, eficienţa şi eficacitatea cheltuielilor guvernului. Comisia de Audit îndeplineşte un rol similar în ceea ce priveşte cheltuielile financiare la nivelul administraţiei locale. Însă, circumstanţele ce vizează încălcarea normelor de conduită a membrilor autorităţii locale sunt gestionate de către Comitetul pentru Standarde în Viaţa Publică. În Franţa, un organism independent ce controlează declaraţiile de avere este Comisia de transparenţă financiară. Alte trei comisii de etică profesională controlează afacerile post-angajare şi afacerile foştilor funcţionari publici
.
II. Situaţia în statele membre ale Uniunii Europene

AUSTRIA

În Austria există un regulament special, Legea federală a transparenţei şi incompatibilităţii celor mai înalte funcții şi a altor funcţionari publici (Legea privind incompatibilitatea şi transparenţa
). În plus, există reglementări în Legea federală de limitare a veniturilor funcţionarilor publici. Sub rezerva regulilor de incompatibilitate sunt: preşedintele federal, miniştrii federali, secretarii de stat, membrii unui guvern de stat, primarii, adjuncţii acestora, membrii Consiliului municipal în oraşele cu statut propriu şi membrii Consiliului Naţional, ai Consiliului Federal şi ai parlamentului.
Preşedintele federal, miniştrii federali, secretarii de stat, membrii guvernului federal de stat, primarii, deputaţii şi membrii consiliului municipal din oraşele cu statut propriu nu trebuie să îşi asume o funcţie executivă într-o societate pe acţiuni, într-o societate cu răspundere limitată angajată în industria bancară, comercială, de producţie sau de transport sau într-o bancă de economii; în special, aceştia nu trebuie să fie membri ai consiliului de administraţie sau ai consiliului de supraveghere al unei societăţi de acţiuni, nu pot avea functia de director general sau membru al consiliului de supraveghere al unei societăţi cu răspundere limitată a categoriilor specificate, nici membrii consiliului de administraţie al unei bănci de economii, cu excepţia băncilor de economii municipale în conformitate cu art. 17 paragraful 7 din Legea băncii de economii, FLG nr. 64/1979 

Aceştia pot deţine oricare dintre aceste poziţii, doar:

1. Dacă Republica Federală deţine acţiuni la o astfel de societate şi guvernul federal declară că este în interesul Republicii Federale ca persoana respectivă să se angajeze în conducerea societăţii sau

2. dacă statul sau municipalitatea, în care persoana în cauză deţine un oficiu, deţine acţiuni la această societate şi guvernul statului sau Senatul oraşului afirmă că este în interesul statului sau al municipiului că persoana respectivă se angajează în conducerea companiei.

BELGIA

Decretul Regal din 1937 privind Statutul agenţilor Statului
, cu numeroasele sale modificari ulterioare, este principalul act normativ care reglementează statutul funcţionarilor publici (denumiţi în cadrul decretului „agenţi ai Statului”), inclusiv conflictul de interese şi incompabilităţile.  

Statutul, fiind o reglementare de natură administrativă, încălcarea prevederilor sale poate conduce la antrenarea răspunderii disciplinare a funcţionarului public şi, eventual, a răspunderii penale, în măsura în care nerespectarea acestor dispoziţii a condus la săvârşirea unei fapte incriminate de legea penală.  

Conform art. 9 din Statut, funcţionarul public nu trebuie „să se plaseze sau să accepte să fie plasat într-o situaţie de conflict de interese, adică într-o situaţie în care el însuşi sau prin intermediul unei persoane interpuse poate avea un interes personal care ar putea să influenţeze exercitarea imparţială şi obiectivă a funcţiei sale sau care ar putea crea suspiciunea legitimă că poate apărea o asemenea influenţă.”  

Dacă un funcţionar public apreciază că se află într-o situaţie de conflict de interese în cadrul activităţii sale, el trebuie să-l informeze de îndată pe superiorul său ierarhic, care trebuie să-i dea o confirmare scrisă şi să ia măsurile care se impun.

Serviciul Public Federal pentru Buget şi Control al Gestiunii a întocmit şi publicat un Manual privind gestionarea conflictelor de interese
, manual care este întocmit în conformitate cu politica preventivă federală de integritate, aprobată de Consiliul de Miniştrii în anul 2006.  

De asemenea, în scopul transparenţei şi pentru a îndepărta condiţiile favorizante apariţiei faptelor de corupţie, prin intermediul reglementărilor adoptate în 1995 a fost introdusă obligativitatea depunerii unei declaraţii privind “mandatele, funcţiile şi profesiile” pe care funcţionarul le exercită şi a unei “declaraţii de patrimoniu”. 
Art.12 din Statut prevede că funcţionarul public “nu poate exercita o activitate remunerată, indiferent de ce natură ar fi aceasta, în afara funcţiei sale, decât dacă a obţinut o autorizaţie de cumul”. Autorizaţia de cumul se acordă pentru o perioadă maximă de 4 ani, nu are efect retroactiv, iar activitatea accesorie trebuie să se exercite în afara orelor de serviciu aferente funcţiei publice.   

CEHIA

Regulamentul de bază care reglementează conflictul de interese în Republica Cehă, pe lângă Constituţie, este şi Legea nr. 159/2006
 privind conflictul de interese care, printre alte aspecte, reglementează confluenţa interesului public cu interesele private ale publicului (cum ar fi deputaţii, senatorii, membrii guvernului, primari şi viceprimari, membri cu normă întreagă ai administraţiei locale regionale, precum şi şefii unităţilor organizaţionale ale statului şi membri ai organelor statutare, de monitorizare sau de control etc.). Standarde speciale se aplică judecătorilor şi procurorilor, reprezentanţilor la nivel de municipalitate sau angajaţilor statului. Alte reglementări parţiale se regăsesc în legile privind administraţia locală (actele privind municipalităţile, regiunile, capitala Praga, contractele publice) şi multe altele.

Există mai multe legi care reglementează conflictul de interese în Republica Cehă sau, mai precis, dispoziţii parţiale în mai multe legi diferite care se aplică diferitelor grupuri de persoane. În general, funcţionarii publici, fie direct, fie indirect, sunt responsabili pentru a acţiona şi pentru a decide fără prejudecăţi şi pentru apărarea şi promovarea interesului public. Interesul personal este definit în moduri similare în mai multe reglementări; în general, orice interes care aduce beneficii personale funcţionarului public sau previne prejudiciul pentru orice astfel de avantaj. Funcţionarii publici trebuie să pună întotdeauna pe primul plan interesul public şi să nu-şi folosească în mod abuziv poziţia şi puterile în beneficiul lor sau în beneficiul unei alte persoane sau să apeleze la funcţia lor în rezolvarea afacerilor lor personale. Datorii sau limitări specifice sunt diferite pentru fiecare grup de persoane, adică categorii de funcţionari publici.

Măsurile standard includ, de exemplu, dezvăluirea interesului public (retragerea din cauza parţialităţii). Un conflict de interese este deosebit de puternic atunci când o persoană îndeplineşte mai multe funcţii. Din acest motiv, legea interzice în mod explicit să deţină anumite funcţii concomitent. Pentru funcţionarii publici angajaţi de stat, astfel de limitări includ, în general, interzicerea oricărei alte activităţi lucrative, altele decât gestionarea activelor personale ale funcţionarului şi a activităţilor ştiinţifice, literare, educaţionale sau similare. Într-o mai mică măsură, legile cehe definesc şi unele limitări pentru persoanele care părăsesc funcţiile publice. Doar câteva grupuri de funcţionari publici, în special reprezentanţi aleşi, sunt obligaţi să prezinte declaraţii de avere personale. Mecanismele de monitorizare disponibile, cu toate acestea, sunt foarte limitate şi, astfel, sunt sancţiuni potenţiale. Singura excepţie este un mecanism de proces relativ detaliat pentru judecători şi procurori.
Legea 159/2006 privind conflictul de interese se aplică numai reprezentanţilor cu normă întreagă ai regiunilor sau municipalităţilor şi primarilor cu timp parţial sau viceprimarilor; ea defineşte o datorie de a apăra interesul public şi interzice promovarea în schimb a interesului personal; oferă o definiţie a interesului public şi interzice abuzul de poziţie, putere sau informaţii în beneficiul funcţionarului sau al altor persoane; interzice atragerea de funcţii şi limitează prezenţa în publicitatea comercială; defineşte obligaţia de a dezvălui oral orice legătură personală cu o chestiune discutată în timpul audierilor (înregistrată în scris); creează obligaţia de a furniza o notificare anuală privind veniturile, darurile şi angajamentele, activităţile şi proprietăţile, reglementează modul în care anunţurile sunt arhivate şi controlate şi defineşte sancţiunile; reprezentanţii cu normă întreagă nu pot primi remuneraţii pentru funcţiile lor în întreprinderi comerciale care sunt parţial sau integral deţinute sau controlate de administraţia locală; reprezentanţii cu normă întreagă sunt obligaţi să aibă o perioadă de funcţionare de un an după care să nu poată fi angajaţi de persoanele juridice care au semnat un contract sau au câştigat o licitaţie publică de mare anvergură în timp ce oficialul a fost în funcţie şi a luat parte la contract.

Potrivit legii municipalitatilor nr. 128/2000, obligaţia reprezentanţilor (full-time sau part-time) de a raporta un conflict de interese înaintea audierilor; monitorizarea este limitată la controlul public (participarea publicului la reuniunile reprezentanţilor garantate de lege); Conflictul de interes este definit după cum urmează: "În cazul în care circumstanţele dictează că participarea unui membru al unui consiliu municipal la discuţii şi luarea deciziilor într-o anumită problemă în organele municipiului/ regiunii ar putea constitui un avantaj sau un prejudiciu pentru membru în cauză sau pentru o persoană apropiată de acesta, pentru o persoană fizică sau juridică reprezentată de acest membru în temeiul legii sau al împuternicirii "; nu există mecanisme de control sau sancţiuni, care se găsesc numai în Codul penal, de ex. în fapta penală de abuz de putere a funcţionarilor.

Legea 137/2006 privind contractele publice interzice membrilor comisiilor de evaluare să aibă o relaţie cu un contract de achiziţii publice sau să fie părtinitoare; ea interzice în mod specific participarea la prelucrarea ofertei şi a oricarui interes personal într-un contract public sau într-o relaţie personală, de lucru sau de altă natură cu participanţii; legea stabileşte obligaţia unui membru al comitetului de evaluare de a depune o declaraţie scrisă de imparţialitate înainte de începerea reuniunii comisiei.

FINLANDA

Legea guvernării locale
 (secţiunile 34 - 36) specifică cine şi cine nu poate servi în consiliul municipal şi în alte organe municipale.

“Secţiunea 34

Calificări pentru alegerea într-un consiliu

Următoarele persoane nu sunt calificate pentru alegerea în consiliu:

1) funcţionari publici de stat care îndeplinesc funcţii de supraveghere direct legate de administraţia municipală;

2) persoanele angajate de autorităţile locale într-o funcţie de conducere aferentă competenţei consiliului municipal sau a comitetului sau în cadrul unei funcţii responsabile comparabile;

3) persoanele angajate de o societate sau de o fundaţie guvernată de o autoritate locală a cărei situaţie este comparabilă cu cea a persoanelor angajate de o autoritate locală, asa cum se menţionează la subsecţiunea 2; sau

4) în cazul consiliului unei autorităţi locale care este membru al unui consiliu municipal comun, persoanele angajate de consiliul municipal comun al cărui statut este comparabil cu cel al persoanelor angajate de o autoritate locală ca fiind cea la care se face referire în subsecţiunea 2. Persoanele angajate în conformitate cu cele menţionate anterior sunt calificate pentru alegerea într-un consiliu în cazul în care raportul de muncă se încheie înainte de începerea mandatului consilierilor

Secţiunea 35

Calificări pentru alegerea unui consiliu municipal de conducere 

Persoanele calificate pentru alegerea într-un consiliu municipal vor fi considerate calificate şi pentru alegerile la conducerea consiliului municipal, totuşi, nu în cazul:

1) persoanelor angajate de o autoritate locală din administraţia centrală subordonată consiliului municipal;

2) persoanelor angajate de o autoritate locală care sunt responsabile de redactarea chestiunilor care urmează a fi prezentate în faţa consiliului municipal ca arbitru/decident; 

3) persoanelelor care sunt membre ale consiliului sau ale unor organe comparabile sau care exercită funcţii de conducere sau funcţii de raspundere, sau au statut comparabil într-o societate comercială angajată în operaţiuni economice, dacă se iau decizii în probleme cu care se ocupa în mod normal consiliul municipal ar putea provoca societăţii respective un avantaj substanţial sau un dezavantaj.

În ceea ce priveşte conflictul de interese, Legea guvernării locale nu menţionează nicio obligaţie directă de a divulga interesele. Cu toate acestea, secţiunea 52 stipulează cazurile în care un membru al consiliului, consiliului municipal sau alt organ se descalifică. Această regulă se aplică tuturor membrilor consiliului, conducerii consiliului municipal şi altor organe.
Secţiunea 52

Descalificare

În Consiliu, consilierii vor fi privati de dreptul de a se ocupa de probleme care îi privesc personal sau pe o persoană apropiata, sau cu care au au relaţie strânsă, aşa cum se menţionează în paragrafele 2 şi 3 ale secţiunii 28 din Legea procedurii administrative
 (434 / 2003).

Municipalităţile au dreptul să deţină întreprinderi municipale care de obicei oferă servicii în municipiu. Municipalităţile pot, de asemenea, să deţină societăţi private şi, într-o anumită măsură, să deţină acţiuni ale societăţilor comerciale cu răspundere limitată. Legea privind administraţia locală enumeră incompatibilităţile persoanelor angajate de întreprinderile aflate în proprietatea municipalităţilor. Principala regulă este că persoanele care îndeplinesc o funcţie managerială sau au statut comparabil nu sunt calificate pentru organele municipale. Funcţionarii municipali pot fi membri ai organelor statutare sau ale organelor de supraveghere ale societăţilor stabilite de municipalitatea lor sau ale unor societăţi în care municipalitatea are o participaţie. Cu toate acestea, în acest caz din cauza regulamentelor privind privarea de drepturi, un membru al consiliului municipal sau primarul se descalifică atunci când se ocupă de chestiuni legate de activitatea în cadrul organele municipale. Legea nu interzice obţinerea unei remuneraţii separate.

FRANŢA

Legea organică din 30 decembrie 1985 prevede că mandatul de parlamentar este incompatibil cu următoarele mandate electorale: deputat european, consilier regional, consilier general, consilier al Parisului, membru al unei adunări din teritoriile de peste mări, primar al unei comune cu peste 20000 de locuitori sau vice-primar al unei comune cu peste 100000 de locuitori. 

În Codul penal francez
 Partea Legislativă Cartea a IV a referitoare la infracţiuni şi delicte contra naţiunii şi păcii publice, în Titlul III, se face referire la Atingeri ale autorităţii de stat. În paragraful 3 se face referire la ceea ce acoperă problematica conflictului de interese denumit în legislaţia franceză urmărirea ilegală de interese (la prise illégale d'intérêts).  În articolul 432-12 Cod Penal se precizează că fapta, realizată de o persoană deţinătoare a unei funcţii de autoritate publică sau care îndeplineşte o misiune în serviciu public sau de o persoană investită cu un mandat electiv, de a a lua, primi sau păstra, direct sau indirect, un oarecare interes într-o întreprindere sau operaţiune în care ea are, în momentul actului, în întregime sau în parte, misiunea de a supraveghea, administra, lichida sau plăti, este pedepsit cu 5 ani închisoare şi o amendă de 500 000 euro, nivelul acesteia putând să ajungă la dublul produsului sustras prin infracţiune. 


În comunele având 3500 locuitori sau mai mulţi, primarii, adjuncţii sau consilierii municipali delegaţi sau care îi înlocuiesc pot realiza cu comuna în care sunt aleşi transferuri de bunuri mobiliare şi imobiliare sau furnizare de servicii în valoare limitată anual de 16000 euro. Ei pot negocia cu comuna în care sunt aleşi deţinerea unui lot  pentru locuinţă proprie, închirierea, cu autorizarea consiliului municipal. În aceste comune, aceiaşi aleşi pot achiziţiona un bun aparţinând comunei cu scopul de a dezvolta activitatea lor profesionaţă, dar preţul nu poate fi inferior evaluării serviciilor domeniilor. Actul trebuie autorizat, oricare ar fi valoarea bunurilor, de către consiliul municipal.


În articolul 432-13 se menţionează că este pedepsită cu închisoare şi o amendă de 200 000 euro, a cărei valoare poate fi dublul produsului sustras prin infracţiune, fapta realizată de o persoană care este însărcinată, chiar şi membru al guvernului, titular al unei funcţii executive locale, funcţionar sau agent al unei administraţii publice, care fie în exercitarea funcţiilor, fie în asigurarea supravegherii sau controlului unei întreprinderi private, sau prin încheierea unor contracte de orice natură, fie prin propunerea directă a unor decizii, de a lua sau de a primi o participaţie prin muncă, consiliere sau capital în una din aceste întreprinderi, înaintea expirării intervalului de trei ani care au urmat încetării funcţiilor sale. Este pedepsită cu aceleaşi pedepse orice participare care depăşeşte 30% din capitalul comun sau un contract încheiat cu exclusivitate. Este de remarcat că art. 432-13 defineşte elementul material al delictului prin luare de participaţie, ceea ce presupune o colaborare prelungită şi nu un act izolat. Această luare de participaţie se poate traduce printr-o încheiere de contract de muncă, printr-o activitate liberală de consiliere sau de formare profesională. Interdicţia luării de participaţie este limitată nu numai în spaţiu, dar şi în timp, deoarece de-a lungul anilor riscul apariţiei conflictului de interese scade, amintirile se estompează, influenţele se diluează, oamenii se schimbă. Luarea de participaţie este astfel sancţionabilă, doar dacă intervine înainte de expirarea unui interval de timp de trei ani de la încetarea activităţii de funcţionar public, fără distincţie privind cauzele încetării: demisie, pensionare, revocare din funcţie.

În paragraful 4 se face referire la atingerile libertăţii de acces şi al egalităţii candidaţilor pe pieţele publice şi la delegaţiile serviciului public. Conform articolului 432-14,  se pedepseşte cu doi ani închisoare şi o amendă de 200 000 euro, a cărei valoare poate fi dublul produsului sustras prin infracţiune, fapta unei persoane deţinătoare a unei funcţii de autoritate publică sau care îndeplineşte o misiune în serviciu public sau o persoană învestită cu un mandat electiv sau exercitând o funcţie de reprezentant, administartor sau agent al statului, colectivităţilor teritoriale, instituţiilor publice, societăţilor de economie mixtă de interes naţional care îndeplinesc misiuni ale serviciului public şi a societăţilor economiei mixte locale, de a procura sau de a avea tentativa de a procura altuia un avantaj nejustificat printr-un act contrar dispoziţiilor legale sau de reglementare care au ca obiect garantarea libertăţii de acces şi egalităţii candidaţilor pe pieţele publice şi delegaţiilor serviciului public. Această faptă mai este numită în limbajul juridic francez „délit de favoritisme”. 

GERMANIA

Deputaţii aleşi în Bundestag renunţă, de regulă, la mandatele lor locale. Cumulul unui mandat federal în Bundestag cu un mandat local în Dietă (Landtag) este permis, dar în practică acest lucru se întâmplă destul de rar.

În schimb, apartenenţa simultană la un Landtag (adunarea reprezentativă a landului ) şi la Bundesrat este interzisă prin Constituţiile anumitor landuri.

Funcţiile elective comunale sau de district şi cea de membru al unei adunări de la nivelul landului nu sunt motive de incompatibilitate.

Constituţia
 (art. 55, par. 2) prevede că Preşedintele federal, Cancelarul, miniştrii federali nu pot îndeplini nicio altă funcţie remunerată, nu pot desfăşura activităţi comerciale, nu pot face parte din conducerea societăţilor comerciale. Pentru oficialii aleşi nu există o regulă corespunzătoare în ceea ce priveşte incompatibilitatea. 

În ceea ce priveşte conflictul de interese, Legea administraţiei publice
 prevede la art. 20 - Persoane excluse din administraţia publică - că toate persoanele care acţionează în numele administraţiei trebuie excluse din cadrul procedurii de întocmire a unui act administrativ sau de instituire a unui contract administrativ ori de câte ori persoana: 

• este implicată în procedura administrativă în numele administraţiei şi în calitate de persoană interesată;  

• este rudă a persoanei vizate de procedura administrativă; 

• acţionează în numele unei alte persoane vizate de procedura administrativă; 

• este rudă cu altcineva care acţionează în numele unei persoane vizate de procedura administrativă; 

• este angajat al unei persoane vizate de procedura administrativă (această reglementare are scopul de a evita conflictul dintre loialitate şi interese); 

• a realizat o expertiză pe teme care sunt relevante pentru decizia privind procedura administrativă. 

În Germania, infracţiunea legată de conflictul de interese, numită “acceptarea unui avantaj”, este prevăzută de art. 331 din Codul Penal
, care reglementează toate tipurile de avantaje, cum ar fi: 

- bani sau avantaje cu valoare similară, cum ar fi jetoane sau vouchere; 

- bijuterii; 
- orice tip de dispozitive sau aparatură pentru uz privat, cum ar fi dispozitive electronice;

- reducere de preţ în scop particular; 

- reducerea dobânzilor la împrumuturi; 

- salariu nejustificat de mare pentru ocuparea paralelă a unui alt post, acceptată de lege; 

- angajarea rudelor funcţionarului public; 

- bilete, vouchere de călătorie, mese costisitoare; 

- oferirea unor cazări costisitoare în mod nejustificat; 

- moşteniri; 

- onorarii speciale ; 

- invitaţii la evenimente exclusiviste ; 

- avantaje sexuale.  
Soluţionarea conflictelor de interese se bazează, în principal, pe ideea că fiecare funcţionar public, mai ales atunci când participă la o procedură administrativă, trebuie să declare sau să raporteze interesele personale (pecuniare sau non-pecuniare) despre care alte persoane ar putea considera în mod rezonabil că îi influenţează acţiunile publice. Numai şeful departamentului sau organismul superior ierarhic pot decide dacă persoana care şi-a declarat parţialitatea trebuie exclusă sau nu. În cazul în care aceasta este exclusă din cadrul unei proceduri administrative, nu va putea participa la nicio activitate care ar putea influenţa decizia privind procedura respectivă. 

Astfel, depistarea conflictului de interese se bazează pe controlul ierarhic şi pe dreptul cetăţeanului dea face apel. Dacă o persoană interesată consideră că un funcţionar public părtinitor a participat la procedură, poate intenta acţiune în justiţie. Dacă se dovedeşte că are dreptate, decizia sau rezultatul procedurii este declarat ilegal sau nevalabil. Trebuie menţionat că, din punct de vedere penal sau disciplinar, consecinţele se aplică doar funcţionarului public implicat în cazul în care încălcarea reglementărilor privind conflictul de interese a fost voită sau s-a produs din neglijenţă. 

În scopul garantării principiului egalităţii şi evitării impresiei de incorectitudine, există un sistem detaliat de recuzare şi abţinere. Toate persoanele care acţionează în numele administraţiei trebuie excluse din cadrul procedurii de întocmire a unui act administrativ sau de instituire a unui contract administrativ ori de câte ori persoana: 

• este implicată în procedura administrativă în numele administraţiei şi în calitate de persoană interesată; 

• este rudă a persoanei vizate de procedura administrativă; 

• acţionează în numele unei alte persoane vizate de procedura administrativă; 

• este rudă cu altcineva care acţionează în numele unei persoane vizate de procedura administrativă; 

• este angajat al unei persoane vizate de procedura administrativă (această reglementare are scopul de a evita conflictul dintre loialitate şi interese); 

• a realizat o expertiză pe teme care sunt relevante pentru decizia privind procedura administrativă. 

GRECIA

În Grecia, conceptul de conflict de interese este reglementat în diferite legi specifice şi în coduri de conduită. De exemplu, Legea 3528/2007 (modificată în 2016), "Codificarea legislaţiei pentru funcţionarii publici", interzice angajaţilor de stat să se ocupe de un caz atunci când există un interes personal pentru rezultatul final al demersului: 

“Articolul 36

Impedimentul interesului privat

1. Angajatului nu i se permite, individual sau ca membru al unui organism colectiv, să se angajeze să soluţioneze o problemă sau să participe la adoptarea actelor, dacă el sau soţul /soţia sau o altă rudă, de sânge sau prin căsătorie până la gradul III sau o persoană cu care are o relatie de prietenie sau o duşmănie deosebită, are un interes clar în soluţionarea cauzei.

2. Încălcarea prevederilor paragrafului precedent constituie un motiv pentru anularea actului administrativ aferent.

3. Angajaţii care sunt soţi sau rude până la gradul trei prin sânge sau căsătorie nu pot fi membri ai aceluiaşi organism colectiv.

4) Salariatul solicită excluderea sa de la orice acţiune menţionată la alineatele (1) şi (3) din prezentul articol, în cazul în care are un impediment”.

Codul Penal al Greciei include, la articolul 259, o prevedere pentru "încălcarea obligaţiilor", care se aplică cazurilor de conflict de interese care nu sunt definite în mod expres în legi speciale. Articolul 259 din Codul penal grec prevede următoarele: "Un funcţionar public, care încalcă în mod intenţionat îndatoririle de serviciu pentru a-şi asigura lui însuşi sau pentru o alta persoana o prestaţie ilegală sau pentru a deteriora statul, se pedepseşte cu închisoare de până la doi ani, în cazul în care un astfel de act nu este pedepsit de o altă dispozitie penală".
Legea recentă nr. 4440 din 2.12.2016, privind problemele administraţiei publice, stabileşte impedimentele şi circumstanţele conflictelor de interese pentru personalul superior din administraţia publică şi pentru şefii entităţilor juridice publice care sunt numiţi de Guvern. În mod specific, articolul 22 din Legea 4440/2016 prevede o definiţie a conflictului de interese după cum urmează:

"1. Conflictul de interese, pentru persoanele numite în poziţiile paragrafelor 1 şi 2 ale art. 6 şi ale alin. 1 al articolului 8 din Legea 4369/2016, constituie orice situaţie în care există un interes privat care ar putea afecta îndeplinirea imparţială şi obiectivă a îndatoririlor lor. Interesul privat este considerat un avantaj pentru ei înşişi, soţii / soţii sau conaţionalii în sensul articolului 1 din Legea 4356/2015, rudele prin sânge sau căsătorie, în linii drepte nelimitate, aliniere până la gradul al patrulea şi pentru persoane fizice sau juridice, persoanele care au o legătură strânsă cu cele menţionate mai sus.

2. În îndeplinirea sarcinilor în cazul tratării cazurilor specifice, există un conflict de interese, în special atunci când există o legătură prealabilă a persoanei desemnate cu poziţiile paragrafelor 1 şi 2 ale art. 6 şi alin. 1 al articolului 8 din Legea 4369/2016 cu persoane fizice sau juridice de drept privat grec sau străin implicate sau legate de funcţiile departamentului administrativ".
Incompatibilităţile şi impedimentele primarilor, consilierilor municipali sau comunali sunt enumerate în articolul 14 al Legii 3852 / 2010 privind autorităţile locale. Conform art. 14 al legii membri ai sistemului judiciar, ofiţeri ai forţelor armate şi forţelor de securitate, funcţionari publici şi angajaţi ai municipalităţii nu pot fi aleşi ca primari, consilieri etc. Aceeaşi lege, în articolul 117, prevede o listă de incompatibilităţi şi impedimente aplicabile şefilor regiunilor, adjuncţilor acestora şi membrilor consiliilor regiunilor. De asemenea, trebuie menţionat faptul că, capacitatea consilierilor speciali şi a asociaţilor ştiinţifici şi speciali ai şefilor regiunilor şi ai adjuncţilor acestora este incompatibilă cu exercitarea oricărei profesii liberale (articolul 243 din legea menţionată mai sus).

Potrivit articolului 7 alineatul (3), criteriile obiective de incompatibilitate sunt prevăzute de lege. Pentru a proteja interesele publice, ofiţerii judiciari şi religioşi, ofiţerii forţelor armate şi ai forţelor de securitate, precum şi orice persoană care are legătură cu autorităţile municipale sau orice datorie sau împrumut de bani sau datorie financiară faţă de municipalitate nu poate candida pentru funcţia de primar, viceprimar sau membru al consiliului municipal. Primarii sau rudele acestora ale căror interese private intră în conflict cu interesele municipale sunt obligate să se abţină; în acest caz puterile lor sunt exercitate de viceprimari. Ca parte a programului de transparenţă desfăşurat în cadrul Kallikratis, primarii, viceprimarii, toţi membrii comitetului economic şi comitetul calităţii vieţii sunt obligaţi să prezinte o declaraţie anuală a activelor lor şi să o afişeze pe site-ul municipal.
Relaţia anterioară există în orice caz:
a) Atunci când aceste persoane, în ultimii trei ani înaintea începerii mandatului lor, aveau activitate profesională, care consta în furnizarea oricărui serviciu, loc de muncă sau proiect, fie de către ei înşişi, fie de către o persoană juridică al cărei capital sau conducere a participat la o persoană juridică terţă sau persoană juridică greacă sau străină cu aceeaşi activitate sau activitate similară cu cea a departamentului administrativ în care sunt numiţi sau a departamentului sau împotriva acestuia.

b) În cazul în care aceste persoane au participat, în ultimii trei ani, la capitalul sau conducerea unei persoane juridice de drept privat, greacă sau străină, cu aceeaşi activitate sau activitate similară cu cea a departamentului administrativ în care sunt numiţi.

c) În cazul în care activitatea profesională sau participarea la capitalul sau administrarea persoanelor juridice de drept privat, greceşti sau străine, a fost efectuată de către soţul / soţia sau coabitatul acestor persoane, în sensul art. 1 din Legea 4356/2015 sau al copiilor lor în ultimii trei ani înaintea numirii la poziţiile paragrafelor 1 şi 2 ale art. 6 şi alin. 1 din articolul 8 din Legea 4369/2016.

d) În Legea 3528/2007 (cu modificările şi completările ulterioare din 2016) "Codificarea legislaţiei pentru funcţionarii publici", articolul 36 interzice angajaţilor de stat să se ocupe de un caz în care există un interes personal pentru rezultatul obţinut. O încălcare a articolului 36 este considerată infracţiune disciplinară, în conformitate cu articolul 107:

Articolul 107. Infracţiuni disciplinare: 1. Infracţiunile disciplinare sunt: …c) încălcarea obligaţiilor prevăzute de Codul Penal sau de alte legi speciale penale,d) dobândirea de câştiguri financiare sau în beneficiul angajatului însuşi sau al unei alte persoane, în exercitarea atribuţiilor sale sau în legătură cu acestea

Articolul 109. Sancţiuni disciplinare: 

1. Sancţiunile disciplinare impuse funcţionarilor sunt:…h) pedeapsa de concediere definitivă, care poate fi impusă numai pentru următoarele infracţiuni: încălcarea articolului 107 alin. 1, încălcarea obligaţiilor prevăzute de Codul penal sau alte legi speciale, dobândirea de câştiguri financiare sau în beneficiul salariatului el sau o altă persoană în îndeplinirea îndatoririlor sale sau în legătură cu acestea, ...

3. Atunci când se sancţionează penalizarea disciplinară prin concediere definitiva în cazul infracţiunilor disciplinare d) şi e) de la articolul 107 alineatul (1) privind obiectul economic, comisia disciplinară poate impune şi o penalizare administrativă cuprinsă între 10.000 şi 100.000 de euro.
Legea 4440/2016 privind problemele administraţiei publice, stabileşte impedimente şi împrejurări de conflict de interese pentru personalul superior din administraţia publică şi pentru şefii entităţilor juridice publice care sunt numit de Guvern. În caz de conflict de interese, persoanele menţionate mai sus sunt obligate să se abţină de la orice manipulare a cazurilor respective, declarând impedimentul lor. În cazul încălcării acestei obligaţii, acele persoane îşi pierd postul, iar ministrul competent emite o decizie declarativă relevantă. De asemenea, aceştia nu pot fi numiţi în nicio funcţie similară pentru o perioadă de zece ani şi sunt şterşi din registrul directorilor executivi ai serviciului public.
ITALIA

Constituţia
 interzice cumulul mandatului de consilier regional cu cel de parlamentar. Caracterul excepţional al acestei incompatibilităţi dintre mandatele elective locale şi cele naţionale se explică prin specificul regionalizării din Italia. Regiunile italiene nu au fost concepute ca organe de pură descentralizare administrativă, ci ca entităţi înzestrate cu autonomie politică, ca centre democratice de auto-guvernare capabile să aplice o orientare politică locală conformă cu interesele lor particulare.

Reguli privind incompatibilitatea primarilor şi a reprezentanților locali pot fi găsite în Decretul Legislativ nr. 267 din 18 august 2000. Pentru membrii organelor reprezentative regionale, art. 122 din Constituţie oferă fiecărei Regiuni puterea de a stabili propriile reguli de incompatibilitate, în conformitate cu principiile fundamentale stabilite la nivel naţional.
Italia dispune de o reglementare destul de vastă privind conflictele de interese care vizează funcţionarii publici, judecătorii, înalţii funcţionari publici şi aleşii locali. Legat de aceasta, îndatoririle angajaţilor din sectorul public sunt definite unilateral de angajatorul public, în conformitate cu articolul 54 din Constituţie
, care prevede că cetăţenii cărora li se încredinţează funcţii publice trebuie să îşi desfăşoare activitatea cu disciplină şi onoare.

Astfel, Codul deontologic al funcţionarilor publici, instituit printr-un decret al Ministerului Administraţiei Publice din 28 noiembrie 2000, stipulează că “angajatul va menţine o poziţie de independenţă, cu scopul de a evita să ia decizii sau să deruleze activităţi legate de îndatoririle sale în situaţii care reprezintă conflicte de interese reale sau aparente. Nu va derula nicio activitate care intră în conflict cu îndeplinirea corectă a atribuţiilor pe care le impune funcţia sa şi va întreprinde acţiuni prin care să evite situaţiile şi comportamentul care prejudiciază interesele sau imaginea administraţiei publice (art. 2.3)”; 

“Angajatul se va abţine să ia parte la decizii sau activităţi în care ar putea fi implicate interesele sale personale sau cele ale rudelor sau cunoscuţilor” (art. 6.1). 

Angajatul “se va abţine, deşi nu există un conflict de interese real, dacă participarea sa în adoptarea unei decizii sau derularea unei activităţi ar putea genera o lipsă de încredere în independenţa şi imparţialitatea administraţiei” (art. 6.3). 

Situaţia conflictului de interese între funcţia politică şi exercitarea a diferite activităţi sau profesii a fost reglementată prin Legea nr. 215 din 20 iulie 2004
, care a intrat în vigoare pe 2 septembrie 2004. În temeiul acestei legi, politicienii sunt obligaţi, în îndeplinirea îndatoririlor lor, să se ocupe exclusiv de interesele publice şi, în consecinţă, în cazul unui conflict de interese, trebuie să se abţină de la a acţiona în mod subiectiv. 

Conform acestei legi, Autoritatea pentru Concurenţă şi Autoritatea de reglementare în mijloacele de comunicare sunt responsabile de controlul şi prevenirea conflictelor de interese în cazuri specifice de conflicte de interese în domeniul editorial. Dispoziţiile coroborate ale articolelor 1, 2 şi 3 din Legea nr.215/2004 au stabilit domeniul de aplicare al acestor funcţii de control şi prevenire. 

Articolul 1 din legea sus menţionată prevede că primul ministru, miniştrii, secretarii de stat şi comisarii guvernamentali sunt cu toţii funcţionari guvernamentali (şi, prin urmare, sunt supuşi dispoziţiilor acestei legi). 

Articolul 1 alineatul (1) impune funcţionarilor guvernamentali obligaţia de a se dedica exclusiv “intereselor publice” şi le interzice “să acţioneze sau să participe la orice decizie colectivă în situaţii care presupun conflicte de interese”. 

Articolul 2 din aceeaşi lege enumeră toate activităţile care sunt incompatibile cu deţinerea unui post în sectorul public (de exemplu, orice tip de activitate din sectorul public sau din sectorul privat, sau desfăşurarea unor activităţi profesionale într-un sector care să aibă legătură cu funcţia publică respectivă). Scopul incompatibilităţii este de a garanta că reprezentanţii aleşi îşi îndeplinesc responsabilităţile în mod corespunzător atunci când se află în situaţii personale care ar putea, teoretic, să le afecteze imparţialitatea. 

Articolul 3 din Legea nr. 215 din 20 iulie 2004 defineşte “conflictul de interese” referindu-se la două situaţii diferite: a) “existenţa uneia dintre situaţiile de incompatibilitate enumerate la articolul 2; b) atunci când măsura sau omisiunea are un efect special, preferenţial asupra bunurilor funcţionarului sau ale soţului (soţiei) sale sau ale rudelor acestuia până la gradul al doilea, sau asupra companiilor sau a altor întreprinderi controlate de acesta, în sensul Articolului 7 din Legea nr. 287 din 10 octombrie 1990, în detrimentul interesului public.” 

Merită menţionat faptul că acţiunea care creează un conflict de interese nu înseamnă doar acţiunea întreprinsă de funcţionarul guvernamental, ci şi de acţiunea care nu a fost întreprinsă, însă a cărei exercitare ar fi fost necesară. 

Reglementarea conflictului de interese este întregită prin prezentarea detaliată a puterilor, funcţiilor şi procedurilor autorităţilor administrative independente responsabile de supravegherea, prevenirea şi impunerea sancţiunilor pentru combaterea acestor cazuri, precum şi a sancţiunilor aplicabile. Pentru societăţi în general, această responsabilitate revine Autorităţii pentru Concurenţă, înfiinţată prin Legea nr. 287/1990 (articolul 6). Pentru societăţile din presa scrisă şi sectorul mijloacelor de comunicare în masă, responsabilitatea revine nu numai Autorităţii pentru Concurenţă, dar şi Autorităţii de reglementare în mijloacele de comunicare, instituite prin Legea nr. 249/1997. 

Teoretic, autorităţile sus-menţionate au grade variate de putere pentru derularea investigaţiilor şi impunerea de sancţiuni conform legislaţiei în vigoare. De asemenea, pot acţiona din proprie iniţiativă, garantând principiul audiatur et altera pars şi regulile transparenţei administrative. 

Puterile lor nu exclud cenzura instanţelor judecătoreşti sau ale oricăror alte autorităţi care se ocupă de infracţiuni penale, civile, administrative sau disciplinare. 

LETONIA

Letonia este o ţară care a avut de suferit din cauza nivelului ridicat de corupţie. Pentru aceasta, guvernul leton a introdus o strategie amplă de prevenire şi combatere a corupţiei, instituind Biroul de combatere şi prevenire a Corupţiei. Biroul este o instituţie cu competenţe largi, deşi nu este pe deplin independent (şeful Biroului este numit pentru un mandat de cinci ani, dar poate fi demis de către Parlament, la recomandarea Cabinetul de Miniştri, iar şefii direcţiilor teritoriale ale Biroului sunt numiţi şi pot fi demişi de către şeful Biroului). Funcţiile Biroului includ, printre altele: 

• Elaborarea unei strategii anti-corupţie şi să întocmească programul naţional anti-corupţie, care este apoi aprobat de către Cabinetul de Miniştri; 

• Coordonarea cooperării dintre instituţiile indicate în programul naţional, în scopul de a asigura punerea în aplicare a programului; 

• Monitorizarea respectării ,,Legii privind prevenirea conflictelor de interese în acţiunile funcţionarilor de stat” şi orice alte restricţii suplimentare pentru funcţionarii de stat prevăzute în actele normative; 

• Examinează plângeri şi documente din cadrul autorităţilor publice şi efectuează controale la cererea Preşedintelui Letoniei, Seima (Parlamentul), Cabinetul de Miniştri şi Procurorului General; 

• Colectează şi analizează rezultatele acestor controale, a informaţiilor cuprinse în declaraţiile depuse de către funcţionarii de stat; 

• Examinează declaraţiile funcţionarilor de stat în cadrul ,,Legii privind prevenirea conflictelor de interese în acţiunile funcţionarilor de stat”; 

• Efectuarea de investigaţii şi acţiuni operative pentru a descoperi fapte penale, în zona de corupţie; 

• Monitorizarea organizaţiilor politice (partide), în legătură cu modul de finanţare a acestora.

Biroul de Prevenire şi Combatere a Corupţiei
 investighează cazurile de corupţie şi conflicte de interese. Se pot investiga conturile bancare sau tranzacţii de afaceri şi are acces la bazele de date ale organelor fiscale.
În Letonia, încălcările normelor privind conflictul de interese se sancţionează cu până la cinci ani de închisoare, dacă nu au fost înregistrate daune substanţiale pentru interesul public
.

Ca element esenţial al strategiei de prevenire şi combatere a corupţiei a fost înfiinţat Biroul pentru Prevenirea şi Combaterea Corupţiei
(KNAB). Acest birou are un grad ridicat de independenţă şi dispune de puteri vaste de investigare şi urmărire penală. Biroul de Prevenire şi Combatere a Corupţiei investighează cazurile de corupţie şi încălcarea reglementărilor privind conflictele de interese. Acesta poate investiga conturile bancare sau tranzacţiile financiare şi are acces la bazele de date ale administraţiilor financiare.

 Şeful biroului este numit de primul-ministru pe termen de cinci ani, dar poate fi demis de parlament la recomandarea guvernului, iar funcţionarii administraţiei centrale şi regionale şi şefii filialelor teritoriale ale biroului sunt numiţi şi pot fi concediaţi de către şeful biroului. 

Atunci când se descoperă încălcări ale legii, Biroul pentru Prevenirea şi Combaterea Corupţiei poate aplica sancţiuni administrative. Cea mai obişnuită sancţiune este amenda. 

Există şi alte sancţiuni. În cazul încălcării restricţiilor impuse asupra acceptării darurilor şi donaţiilor, se poate aplica, de asemenea, sancţiunea constând în confiscarea darului, însă doar în baza unei hotărâri judecătoreşti. Sancţiunea administrativă cea mai severă pentru încălcări grave ale legii este interdicţia de a deţine funcţii publice.

 Pe de altă parte, în cazul unor încălcări mai puţin grave, este posibil ca funcţionarul respectiv să primească un simplu avertisment. Mult mai severe decât sancţiunile administrative sunt sancţiunile financiare. Legea vizând prevenirea conflictelor de interese impune ca toate veniturile obţinute prin activităţi ilicite să fie returnate statului. Ceea ce înseamnă că funcţionarul public care a obţinut venituri prin încălcarea legii trebuie să plătească suma de bani respectivă la bugetul de stat, iar în caz contrar sunt intentate acţiuni în justiţie împotriva sa.

Legea privind prevenirea conflictului de interese în activitatea funcţionarilor (oficialilor) publici
, prevede următoarele categorii de persoane care urmează să depună declaraţii: Preşedintele, membrii Parlamentului, prim-ministrul, viceprim-miniştrii, miniştrii, consilierii acestora, funcţionarii publici, judecătorii, procurorii etc. Declaraţiile de avere se depun la Biroul de Prevenire şi Combatere a Corupţiei (BPCC) al Letoniei. Angajaţii BPCC depun declaraţiile la oficiul Prim-ministrului. Angajaţii Serviciului de Informaţii Secrete depun declaraţiile la Biroul de Protecţie a Constituţiei. BPCC verifi că dacă declaraţia a fost depusă în conformitate cu procedurile speciale, dacă declaraţia cuprinde informaţia pentru perioada specifică de declarare şi dacă a fost completată corect şi integral. Pentru îndeplinirea atribuţiilor de verificare, BPCC poate solicita informaţii de la alte instituţii şi are acces la bazele de date ale altor autorităţi. Încălcarea regulilor de declarare atrage răspundere disciplinară şi civilă. Veniturile şi beneficiile financiare obţinute nejustificat de funcţionar trec în proprietatea statului, prezumându-se că funcţionarul a prejudiciat orânduirea administrativă a statului în mărime echivalentă venitului, beneficiilor financiare şi proprietăţilor obţinute ilicit. Funcţionarul urmează să compenseze prejudiciul cauzat statului voluntar sau forţat de autoritatea statului prin urmărirea compensaţiei pentru prejudiciul cauzat. Încasarea prejudiciului de la funcţionarul public are loc indiferent de survenirea răspunderii penale sau administrative pentru încălcarea legii. Legea prevede expres categoriile de bunuri şi de venituri care urmează a fi declarate, modelul tipizat fiind aprobat de Guvern. Declaraţia include informaţiile de identificare personale ale declarantului, ale soţului/soţiei, părinţilor, fraţilor, surorilor şi copiilor şi viza lor de reşedinţă; bunurile imobile din proprietate, posesie, folosinţă, locaţiune şi imobilele pe care le posedă şi le administrează în calitate de tutore şi curator; orice forme de participare şi interes în cadrul agenţilor economici şi întreprinzătorilor individuali (acţiuni, alte titluri de valoare, cote-părţi etc.); mijloacele de transport înregistrate şi aflate în proprietatea, posesia, folosinţa funcţionarului, precum şi cele pe care le deţine în baza contractelor de leasing; economiile cash şi bancare valoarea cărora depăşeşte 20 de salarii lunare; toate tipurile de venituri obţinute în timpul anului; tranzacţiile încheiate de el în care valoarea depăşeşte 20 de salarii minime, cu specificarea valorii concrete şi a părţilor tranzacţiei; datoriile a căror valoare depăşeşte 20 de salarii minime, cu specificarea valorii exacte şi a numelui debitorului şi creditorului respectiv; împrumuturile acordate şi valoarea exactă a acestora, dacă depăşește 20 de salarii minime; alte informaţii pe care funcţionarul doreşte să le includă suplimentar în declaraţie.
LITUANIA

Domeniile de incompatibilităţi pentru funcţionarii publici sunt acoperite de o serie de acte juridice, în funcţie de statutul autorităţii în cauză. Incompatibilităţi pentru Preşedintele Republicii, membrii Parlamentului, prim-ministru şi miniştri, judecători, sunt stabilite expres în Constituţie şi în continuare dezvoltate în acte relevante de drept (adică Legea privind norme parlamentare de procedură, Legea cu privire la Guvern, Legea privind instanţele judecătoreşti, etc). Legea cu privire la Serviciul public prevede lista de activităţi care sunt incompatibile cu funcţiile în serviciul public. Toţi deţinătorii de astfel de funcţii publice, sunt supuşi cerinţelor pentru a completa declaraţii financiare anuale şi declaraţiile de interese private, aşa cum este prevăzut în Legea cu privire la ajustarea intereselor publice şi private în serviciul public. Alte acte, cum ar fi Legea cu privire la prevenirea corupţiei, Legea cu privire la activităţile de lobby şi a Legii privind administraţia publică într-un fel sau altul, de asemenea, conţin prevederi în domeniul incompatibilităţilor. Există, de asemenea, o serie de coduri de conduită adoptate pentru funcţionarii din anumite instituţii (de exemplu: Vama, Procuratură, Banca Naţională a Lituaniei, etc), precum şi coduri ce sunt preconizate a fi adoptate, inclusiv Codul de conduită a Funcţionarilor Publici. Este de remarcat faptul că, în Lituania, membrilor parlamentului, li se interzice să deţină orice altă funcţie remunerată sau să primească orice alte remuneraţii pentru activităţile lor, cu excepţia remuneraţiei în parlament şi remuneraţia pentru ,,activităţi de creaţie”. Lista de activităţi incompatibile nu este atât de restrictivă pentru restul funcţionarilor publici şi li se permite să se angajeze în alte locuri de muncă şi de a primi remuneraţie sub condiţia că nu există conflicte de interese ce apar între activităţile lor publice şi private. În general, acestora din urmă li se interzice deţinerea de funcţii executive în gestionarea sau consiliile de supraveghere a întreprinderilor (cu excepţia cazurilor când aceştia sunt delegaţi ca reprezentanţi ai autorităţii de stat sau municipale, în conformitate cu reglementările relevante). Rolul de supraveghere pentru integritatea funcţionarilor revine Comisiei oficiale de Etică, un organism înfiinţat prin Rezoluţia Parlamentului, fiind o instituţie publică colegială independentă, responsabilă  pentru control (supraveghere), de respectare a standardelor de etică şi conduită instituţionale, a Regulamentului privind interesele publice şi private în serviciul public şi control al activităţilor de lobby atribuite în competenţa sa prin lege. Comisia activează pe baza prevederilor Constituţiei Republicii Lituania, Legea cu privire la ajustarea intereselor publice şi private în serviciul public, reglementările oficiale ale Comisiei, precum şi alte acte juridice. Misiunea acestei Comisii este punerea în aplicare, controlul şi coordonarea respectării principiilor eticii instituţionale şi conduita în serviciul public, în cooperare cu toate instituţiile de stat şi municipale, organizaţiile non-guvernamentale şi internaţionale. Comisia poate efectua anchete din proprie iniţiativă, sau în urma plângerii cetăţenilor sau urmare a unei publicaţii în mass-media. În funcţie de gravitatea încălcării, pot fi aplicate diferite sancţiuni (penale, administrative sau disciplinare). Comisia Oficială de Etică nu are competenţa de a aplica sancţiuni. Se poate afirma doar faptul că, Comisia adoptă decizii cu privire la natura încălcării şi o astfel de decizie poate constitui motiv pentru măsuri suplimentare în acest sens, în cadrul organelor de urmărire penală sau în cadrul organelor administrative sau pentru funcţionarii responsabili de numirea şi eliberarea din funcţie a funcţionarului public în cauză. Comisia este organul de autoritate şi deciziile sale oficiale cu privire la faptul de încălcare, de obicei, duc la sancţiuni disciplinare din partea angajatorului sau continuarea anchetei în aplicare a legii organelor de urmărire penală. Procedura de luare a deciziilor în cadrul Comisiei oficiale de Etică se stabileşte prin hotărârea Parlamentului. Aceasta nu este o procedură de sancţiune, ci mai degrabă reguli privind activitatea Comisiei, inclusiv procedura de întâlniri şi de adoptare a deciziilor în cadrul Comisiei. Totodată, deciziile Comisiei oficiale de Etică pot fi atacate la Curtea Administrativă Supremă.

MAREA BRITANIE

Reglementarea britanică privind conflictul de interese, cuprinsă în Actul de Prevenire a corupţiei datând din 1889, este cea mai veche normă din în materie. 

Abordarea britanică se bazează pe ideea că materia conflictelor de interese este o componentă a standardelor etice aplicabile în sectorul public. Cele Şapte Principii ale vieţii publice se aplică tuturor deţinătorilor de funcţii publice, iar Comitetul pentru standarde în viaţa publică este organismul care face recomandări în acest sens.

Abordarea britanică este diferită de alte concepte de acest gen deoarece conflictul de interese este tratat ca un aspect al standardelor etice în sectorul public. Deşi nu există niciun regulament unic care să reglementează conflictul de interese în serviciul public, cele "Şapte principii" ale vieţii publice, care au fost aprobate de către toate guvernele succesive de la acea dată până în prezent, au devenit pilonii de referinţă în evaluarea standardelor aplicabile în viaţa publică. Având în vedere importanţa lor, aceste principii sunt prezentate după cum urmează:

"Altruismul”

Deţinătorii de funcţii publice sunt obligaţi să ia decizii numai în folosul interesului public. Ei nu pot să facă acest lucru pentru a obţine beneficii financiare, materiale sau de altă natură pentru ei înşişi, pentru familiile lor, sau pentru prieteni.

“Integritatea”

Deţinătorii de funcţii publice nu trebuie să se afle sub nicio obligaţie financiară sau de altă natură faţă de persoane sau organizaţii care i-ar putea influenţa în exercitarea funcţiilor lor oficiale . 

„Obiectivitatea”
În desfăşurarea activităţilor publice, inclusiv a face numiri în funcţii publice, a atribui contracte, sau a recomanda persoane fizice care deţin funcţii publice, pentru recompense şi beneficii, trebuie să facă alegeri pe bază de merite cuvenite.

„Responsabilitatea”
Deţinătorii de funcţii publice sunt răspunzători pentru deciziile şi acţiunile lor în faţa cetăţenilor şi trebuie să se supună oricărui control.  

“Transparenţa (Openness)”
Deţinătorii de funcţii publice trebuie să fie transparenţi cu privire la toate deciziile pe care le iau şi activităţile pe care le desfăşoară. Ei trebuie să-şi motiveze deciziile lor şi să-şi limiteze informarea numai în cazul în care interesul general public impune în mod clar aceasta.

“Onestitatea”

Deţinătorii de funcţii publice au obligaţia de a declara orice interese private care au legătură cu atribuţiile publice şi să ia măsurile necesare pentru a rezolva, într-un mod care să protejeze interesul public, posibilele conflictele.

„Managementul”

Deţinătorul de funcţii publice are obligaţia să promoveze şi să sprijine aplicarea acestor principii atât în activitatea de management cât şi prin exemplul propriu. Comitetul pentru standarde în viaţa publică (un comitet parlamentar permanent) examinează aspecte privind standardele de conduită a tuturor deţinătorilor de funcţii publice (oficiali guvernamentali, ai administraţiei centrale şi locale, membri ai Parlamentului, oficiali ai Serviciului Naţional de Sănătate şi ai organismelor publice non-departamentale, etc.), inclusiv dispoziţii referitoare la activităţile financiare şi comerciale. Comitetul recomandă modificarea mecanismelor în vigoare care ar putea fi necesare pentru a asigura cele mai înalte standarde de corectitudine în viaţa publică.

O particularitate a sistemului britanic este legată de refuzul de a se solicita declararea veniturilor şi a activelor personale şi ale familiei şi publicarea unor astfel de declaraţii. Marea Britanie nu are norme generale privind declararea veniturilor şi a averii, motivaţia pentru această stare fiind evitarea încălcării vieţii private şi a intimităţii, acţiuni pe care aceste cerinţe le-ar implica. Abordarea britanică se bazează pe ideea că fiecare deţinător de funcţie publică trebuie să declare orice interes pecuniar sau chiar non-pecuniar care ar putea fi considerat, în mod rezonabil, de către alte persoane, ca având potenţialul de influenţa activitatea sa. Transparenţa şi responsabilitatea personală sunt elementele cheie ale sistemului britanic.

Cu toate acestea, în iulie 2001, Camera Lorzilor a fost de acord să adopte un sistem complet de declarare a intereselor, care a intrat în vigoare în aprilie 2002 . Se referă la declararea sumelor exacte în legătură cu unele interese (de exemplu, consultanţă parlamentară, lobby parlamentar, etc.) dar nu în legătura cu veniturile curente, salariale, contracte de muncă, etc. Membrii trebuie să înregistreze interesele financiare relevante ale "soţului/soţiei” precum şi pachetele majoritare la companii publice sau private. Dacă nu deţine pachetul majoritar, pachetul care reprezintă 5% sau mai mult din capitalul social emis al unei companii sau care au o valoare nominală de peste 50.000 de lire sterline, se declară. Funcţionarea Registrului de interese este supravegheată de un sub-comitet al Comitetului Camerei pentru privilegii. Acesta este responsabil pentru investigarea declaraţiilor neconforme cu Codul de conduită.

În  1998 s-a adoptat Legea privind declaraţiile de avere, intrată în vigoare în iulie 1999. Îndrumarea funcţionarilor publici cu privire la aplicarea Legii este stabilită de Codul de Management al Funcţiei Publice.

POLONIA 
Legea poloneză nu prevede posibilitatea angajării reprezentanţilor aleşi de organele administraţiei publice locale. Articolul 24a din Legea privind administraţia locală interzice încheierea unui raport de muncă într-o comună cu un consilier care deţine un mandat. Interdicţia se referă la acei angajaţi ai biroului comunei, cei care conduc o unitate administrativă a comunei şi adjuncţii acestora care au fost aleşi consilieri. În acest caz, comuna este obligată să acorde concediu neplătit, la cererea acestuia, consilierului interesat. Posibilitatea de a stabili relaţii de muncă bazate pe alegeri este o excepţie. Norme similare se aplică consilierului de voievodat (articolul 25 din Legea privind autonomia voievodatului) şi consilierului judeţean (articolul 23 din Legea privind autonomia judeţeană).

Unităţile administraţiei publice locale pot rula utilităţi publice pentru a satisface nevoile comunităţii auto-guvernate, în special sub forma unităţii comunale sau a unei societăţi comerciale care respectă prevederile Legii cu privire la utilităţile publice.

În Polonia, depistarea şi investigaţiile vizând conflictele de interese sunt asigurate prin control ierarhic (supravegherea este exercitată de către prim-ministrul şi miniştrii din guvernul central şi de către guvernatori şi administraţia locală). Camera Supremă de Control şi Ombudsman-ul au de asemenea o contribuţie în ceea ce priveşte depistarea, iar Ministerul de Finanţe supraveghează administraţia locală. 

De asemenea, există un Birou Naţional Anticorupţie
 care are drept obiectiv prevenirea şi combaterea corupţiei în sectorul public şi privat
. Acesta este format din poliţişti, procurori şi alţi specialişti din alte domenii de activitate (experţi contabili, specialişti în finanţe publice, vameşi etc.) care previn şi constată infracţiuni de corupţie în domeniul instituţiilor publice, companiilor cu capital de stat, partide politice, justiţie, achiziţii publice, taxe şi impozite, subvenţii de stat, declaraţii de avere şi de interese ale înalţilor funcţionari publici, etc.

Conflictele de interese nu sunt prevăzute de Codul penal, dar sunt reglementate, în principal, de:

- Codul privind procedură administrativă - nu se aplică infracţiunilor penale;

- Legea privind limitarea activităţilor economice desfăşurate de persoanele care îndeplinesc funcţii publice (1997);

- Legea privind funcţionarii guvernelor locale (1990);

- Legea nr. 86 / 1982, privind funcţionarii de stat;

Din această categorie fac parte: funcţionarii Cancelariei Sejm-ului, ai Cancelariei Senatului,  Cancelariei Preşedintelui Republicii, Curţii Supreme de Justiţie, Tribunalului Constituţional, ai Biroului Comisarului pentru drepturile cetăţenilor, Biroului Comisarului pentru drepturile copilului, Biroului Consiliului Naţional de Radiodifuziune şi Televiziune, Trezoreriei Statului, Oficiului Naţional Electoral, autorităţilor regionale de audit, Biroului inspectorului general pentru protecţia datelor cu caracter personal,  Institutului Naţional de Memorie - Comisia cu privire la urmărirea penală a crimelor împotriva naţiunii poloneze, precum şi categoriile de angajaţi din aceste structuri care nu fac parte din corpul funcţionarilor publici locali. 

- alte legi şi reglementări locale, neexistând menţiuni privind răspunderea penală

De asemenea, incompatibilităţile nu sunt nici ele prevăzute de Codul penal. Incompatibilităţile funcţiei publice se regăsesc în:

- Codul de etică al funcţionarilor publici
;

- Legea privind serviciul civil (1998)
:

1. Membrii corpului funcţionarilor publici nu pot fi ghidaţi în executarea atribuţiilor lor de vreun grup de interese; 

2. nu se permite manifestarea publică a convingerilor politice; 

3. nu se permite participarea la greve sau acţiuni de protest, care ar putea interfera cu funcţionarea regulată a unei structuri publice. 

4. nu se permite deţinerea unui alt loc de muncă în sectorul public;

5. nu pot fi membri ai partidelor politice; 

6. un membru care deţine o funcţie de conducere nu poate deţine o funcţie în cadrul unui sindicat. 
Legea Poloniei privind limitarea activităţilor comerciale ale persoanelor investite în funcţii publice
 obligă să depună declaraţii de avere: Preşedintele ţării, parlamentarii, prim-ministrul, membrii Guvernului, judecătorii, ombudsmanul. De asemenea, declararea averii este obligatorie şi pentru alte categorii de persoane: funcţionarii publici, aleşii locali etc., această obligaţie fiind stipulată în legile care reglementează statutul acestor categorii de funcţionari.
PORTUGALIA

Conform profilului legislativ al Portugaliei, se poate defini conflictul de interese ca o situaţie în care o persoană aflată într-o anumită poziţie se confruntă potenţial cu ceva care poate duce la pierderea ireversibila a încrederii în persoana respectivă sau poate compromite ireversibil o afacere, o relaţie juridică sau pur şi simplu o decizie.

O altă situaţie care poate fi descrisă ca fiind un conflict de interese este atunci când cineva care are un interes personal sau privat atinge obiectivul pe care el/ ea doreşte să îl atingă într-o anumită problemă, influenţând sau încercând să influenţeze performanţa altei persoane astfel încât aceasta din urmă să acţioneze şi să fie părtinitoare. Interesul personal sau privat înseamnă orice avantaj potenţial pentru persoana în sine sau pentru familia sau prietenii săi.

Există mai multe reguli din legislaţia portugheză care menţionează conflictul de interese, dar o definiţie a acesteia nu este inclusă în acesta, după cum s-a menţionat anterior. Printre altele, este menţionat în articolele 92, 176, 261 şi 1881 din Codul civil.

Cu toate acestea, pentru clasa politică, datorită rolului său fundamental de luare a deciziilor pentru Portugalia, acest concept este de o importanţă fundamentală, deoarece politicienii pot fi supuşi unor presiuni sau influenţe sau pot dori să-şi folosească statutul pentru a obţine anumite beneficii sau avantaje pentru ei înşişi sau pentru alţii. Prin urmare, este obligatoriu ca sarcinile lor să fie îndeplinite în conformitate cu regulile imparţialităţii, integrităţii şi transparenţei pentru a atinge binele comun şi nu doar pentru unii beneficiari. Această idee este inclusă în legislaţia specifică, cu reguli detaliate şi supraveghere adecvată.

Caracteristic sistemului portughez este rolul Curţii Constituţionale în monitorizarea şi depistarea conflictelor de interese în serviciul public. Controlul general al inexistenţei incompatibilităţilor şi constrângerilor în cazul oricărei persoane care deţine o funcţie publică are drept element cheie declaraţia acestuia în faţa Curţii Constituţionale.

O altă trăsătură interesantă este constrângerea aplicată societăţilor în care persoanele care deţin funcţii publice sunt acţionari, fie în nume propriu, fie prin intermediul rudelor apropiate, şi posedă peste 10% din capitalul social.

 În astfel de situaţii, societăţile nu pot participa la licitaţii pentru contracte de furnizare sau de prestări servicii pentru stat sau pentru alte organizaţii publice. De asemenea, ori de câte ori membrii parlamentului prezintă proiecte de lege sau participă la activităţi parlamentare care se răsfrâng asupra unor situaţii în care au un interes personal direct sau indirect care ar putea fi afectat de o decizie parlamentară, trebuie să declare acest lucru înainte. 

În conformitate cu articolul 6 din Legea nr. 64/93
, aleşii locali ai municipalităţilor pot acumula funcţii ca angajaţi ai aceleiaşi municipalităţi sau ca angajaţi ai unei filiale sau societăţi comerciale subsidiare. Legea electorală portugheză specifică cine nu poate fi ales pentru municipalităţi. Astfel, în conformitate cu articolul 7, lucrătorii în poziţii de conducere ale municipiului sau ai entităţilor în care municipalitatea deţine o poziţie dominantă, agenţii de concesiune ai municipiului şi membrii consiliului şi/ sau proprietarii de societăţi care întreţin contracte cu municipalitatea nu pot fi aleşi.

În cazul în care legea permite angajarea în paralel, există obligaţii legale pe care o astfel de persoană trebuie să le respecte din perspectiva reglementărilor privind prevenirea conflictelor de interese (de exemplu, obligaţia de a declara orice conflict de interese consiliului municipal înainte de orice vot, de a face o declaraţie de avere sau interese de proprietate etc ...) Legea nr. 29/87
 a instituit un sistem de îndatoriri menite să asigure protejarea interesului public, a justiţiei şi a imparţialităţii aleşilor locali. Astfel, printre alţii, reprezentanţii aleşi locali nu pot participa la procese administrative, acte sau contracte şi nu participă la prezentarea, dezbaterea sau votul în chestiuni în care au interese sau intervenţie (fie direct, fie prin intervenţia un reprezentant legal sau un administrator sau rude apropiate) şi nu poate oficia acorduri sau contracte cu municipalitatea, cu excepţia contractului de aderare.

SLOVENIA


Domeniul prevenirii și diminuării conflictelor de interese în Republica Slovenia este guvernat de Legea privind integritatea şi prevenirea corupţiei. Comisia pentru prevenirea corupţiei, un organism de stat independent, are competenţa de a pune în aplicare şi de a supraveghea punerea în aplicare a dispoziţiilor privind evitarea conflictelor de interese. Comisia de Prevenire a Corupţiei a Republicii Slovenia este un organ de stat independent, cu un mandat larg în domeniul prevenirii şi investigării corupţiei, a încălcărilor eticii şi integrităţii publice. Comisia are competenţe largi, pentru a accesa documente financiare şi de altă natură (în pofida nivelului de confidenţialitate), a adresa întrebări funcţionarilor publici, efectuează investigaţii administrative, proceduri şi instrucţiuni, pentru a aduna informaţii suplimentare şi probe în limitele autorităţii lor. Spre deosebire de Comisia oficială de Etică din Lituania, Comisia de Prevenire a Corupţiei din Slovenia poate aplica amenzi pentru încălcări diferite (aceste sancţiuni pot fi contestate la instanţele judecătoreşti administrative). Deciziile de fond ale Comisiei (hotărârea privind corupţia, conflictul de interese, etc.), sunt supuse controlului jurisdicţional al instanţelor judecătoreşti administrative. Conform legii, Comisia prezintă rapoarte Parlamentului şi Preşedintelui. Comisia, de asemenea, trebuie să prezinte rapoarte anuale la Parlament. În plus, prin lege, deciziile Comisiei trebuie să fie publicate pe internet. De asemenea, potrivit legii, Comisia trebuie să asigure şi publicarea lucrărilor şi concluziilor sale pe internet
.

Legea privind integritatea şi prevenirea corupţiei defineşte conflictul de interese ca fiind circumstanţele în care interesul privat al unei persoane oficiale influenţează sau pare să influenţeze îndeplinirea imparţială şi obiectivă a îndatoririlor sale publice. Interesul privat al unei persoane oficiale înseamnă o prestaţie pecuniară sau non-pecuniară care este fie în avantajul său, fie în avantajul membrilor familiei sale sau al altor persoane fizice sau juridice cu care întreţine relaţii personale, de afaceri sau politice.

Pentru a stabili existenţa unui conflict de interese, simpla apariţie a anumitor funcţii sau sarcini simultane afectează îndeplinirea imparţială şi obiectivă a îndatoririlor publice ale unui funcţionar. Crearea aspectului potrivit căruia anumite circumstanţe afectează îndeplinirea corespunzătoare a îndatoririlor publice trebuie să se bazeze pe ipoteze reale şi tangibile asociate cu puterile reale ale persoanelor oficiale într-un anumit caz.

În acest sens, este important să se facă distincţia între conflictul de interese şi incompatibilitatea funcţiilor. La nivel de reglementare, îndeplinirea simultană a anumitor funcţii sau îndatoriri şi activităţi a fost deja interzisă în mod expres de legiuitor care prevede incompatibilitatea funcţiilor, ceea ce înseamnă că o persoană nu poate îndeplini aceste funcţii în acelaşi timp datorită puterilor şi autorităţii conferite unor astfel de funcţii. Întrucât o persoană poate îndeplini toate celelalte funcţii care nu sunt incluse în incompatibilitatea funcţiilor, el trebuie să acorde atenţie în orice moment oricărui potenţial conflict de interese şi să depună toate eforturile pentru a o evita. Dispoziţiile privind conflictele de interese prin însăşi natura lor necesită luarea în considerare a tuturor circumstanţelor relevante ale fiecărui caz în parte.

Funcţionarii, printre care: deţinătorii de funcţii publice, funcţionarii de rang înalt, alţi funcţionari publici, manageri şi membri ai autorităţilor de conducere şi monitorizare din sectorul public sunt legaţi de prevederile Legii privind integritatea şi prevenirea corupţiei în ceea ce priveşte evitarea conflictelor de interes. 

Obligaţia de a evita conflictele de interese este, de asemenea, prevăzută, în primul rând, pentru o persoană oficială care, la preluarea postului sau în timpul îndeplinirii sarcinilor postului, constată că a apărut sau ar putea să apară un conflict de interese, comunică superiorului ei în scris şi dacă nu are superior, Comisiei pentru Prevenirea Corupţiei. Superiorul sau Comisia trebuie să decidă asupra conflictului de interese în termen de 15 zile şi să comunice decizia persoanei oficiale. Persoana oficială se poate exclude de la locul de muncă în cazul în care are interese personale sau refuză să accepte o activitate în cazul în care un astfel de interes poate afecta îndeplinirea obiectivă şi imparţială a funcţiilor sale publice. Dacă există posibilitatea ca un conflict de interese să apară în comportamentul oficial al persoanelor oficiale, Comisia poate iniţia o procedură de stabilire a existenţei reale a conflictului de interese şi a consecinţelor sale.

Legea autonomiei locale
 stabileşte că funcţia de primar, membru al consiliului municipal şi viceprimar, nu este compatibilă cu activitatea din administraţia municipală. Funcţia de membru al consiliului municipal şi viceprimar nu este compatibilă cu funcţia de conducător al unităţii administrative, nici cu funcţiile din administraţia publică la care funcţionarii publici exercită atribuţii legate de supravegherea legitimităţii, adecvării şi profesionalismului a serviciilor prestate de organele municipale.

SPANIA
În Spania cumulul mandatului local cu cel de membru în Congresul Deputaţilor sau în Senat constituie excepţia. Constituţia
 interzice însă apartenenţa simultană la cele două Camere ale Parlamentului. Art. 57 din Constituţie interzice cumulul unui mandat într-o adunare a unei comunităţi autonome cu cel de deputat în Congres. 

Cadrul legal privind reglementarea conflictelor de interese este relevat de Legea nr.5/2006
. Prin această lege a fost înfiinţat Biroul pentru Conflicte de Interese în cadrul Ministerului Administraţiei Publice. Conform art.15 din lege, acest organism specializat beneficiază de autonomie deplină în exercitarea comptenţelor sale.

Potrivit art. 4 din lege: există un conflict de interese când funcţionarii publici intervin în deciziile legate de afaceri în care există o divergenţă între interese legate de poziţia lor publică şi propriile lor interese private sau cele ale rudelor directe, sau interese comune cu terţe părţi. 
Legea
 privind conflictele de interese consacră principiul dedicării exclusive pentru funcţionarii publici, restricţionând tipurile de activitate care ar putea perturba exercitarea funcţiilor lor; Astfel, înalţilor funcţionari le este interzis să primească orice plată sau indemnizaţie prin participarea în cadrul organismelor guvernamentale de conducere sau în consiliile de administraţie ale societăţilor cu capital de stat (art. 9).
De asemenea, legea prevede că foştii funcţionari de rang înalt trebuie să informeze Biroul pentru conflicte de interese înainte de a întreprinde orice demers pentru ocuparea unui viitor loc de muncă:

● Biroul va analiza situaţia şi va hotărî dacă activitatea încalcă sau nu legea;

● Biroul va comunica avizul său părţii interesate.

● Persoana interesată are dreptul de a răspunde şi furniza informaţii pentru o analiză suplimentară .

● În fine, Biroul pentru conflicte de interese va da o decizie şi o va comunica fostului funcţionar de rang înalt .

În ceea ce priveşte incompatibilităţile, potrivit art.103 alin.3 din Constituţia Spaniei: prin lege este reglementat statutul funcţionarilor publici, accesul la funcţia publică conform cu principiile de merit şi de capacitate, particularităţile exercitării dreptului de afiliere la sindicate, sistemul de incompatibilităţi şi garanţiile pentru imparţialitatea în exercitarea funcţiilor lor. 
Regimul incompatibilităţilor
 in cadrul funcţiei publice este prevăzut de Legea nr.53/1984 (Incompatibilidades del personal al servicio de las Administraciones Públicas)
. 

De asemenea, există prevederi privind incompatibilităţile pentru oficiali publici în Cap I - Régimen de incompatibilidades din Legea nr.5/2006 care instituie incompatibilitate absolută cu orice altă poziţie, dar şi o interzicere de a deţine direct sau indirect peste 10% din acţiunile unei societăţi care are un contract cu sectorul public. 

Timp de doi ani după încetarea activităţii, funcţionarilor de rang înalt nu li se va permite să se implice în afaceri sau să lucreze în societăţi private legate direct de competenţele pe care le-au avut în serviciul  public
. 

Se consideră că există o relaţie directă în oricare dintre situaţiile următoare: 

• În cazul funcţionarilor de rang înalt, aceasta se aplică superiorilor şi şefilor organismelor dependente, prin delegare sau substituire, care au luat decizii privind societăţile implicate. 

• Se aplică ori de câte ori persoanele de mai sus au fost implicate în şedinţe comune în care s-a ajuns la o înţelegere privind aceste companii. 

Nu se consideră că membrii guvernului şi funcţionarii de rang înalt încalcă reglementarea privind incompatibilitatea în momentul în care se întorc să lucreze în societatea privată în care lucraseră înainte de a fi numiţi în serviciul public atâta timp cât activitatea pe care o vor întreprinde în sectorul privat nu este direct legată de competenţele funcţiei deţinute anterior sau atâta timp cât nu pot lua decizii legate de aceasta.  

Antreprenorul va înceta colaborarea cu administraţiile centrale, regionale şi locale în cazul în care decide să menţină relaţii contractuale cu un fost funcţionar de rang înalt care a încălcat reglementarea privind incompatibilitatea pe parcursul perioadei vizate (doi ani de la părăsirea funcţiei). Funcţionarii de rang înalt care încalcă această reglementare nu vor mai putea deţine o funcţie publică pentru o perioadă care variază între cinci şi zece ani. 

Conflictele de interese ale funcţionarilor publici, înalţilor funcţionari, aleşilor locali şi ale magistraţilor sunt depistate prin control ierarhic şi prin plângerile adresate de către cetăţenii afectaţi de decizii părtinitoare.

În acest sens, caracteristic sistemului spaniol este reglementarea destinată funcţionarilor de rang înalt şi membrilor guvernului.

Astfel, executivul a aprobat, în februarie 2005, un Cod de bună guvernare. Scopul său este acela de asumare faţă de cetăţeni a “angajamentului că toţi funcţionarii de rang înalt nu vor respecta, în exercitarea funcţiei pe care o deţin, doar obligaţiile prevăzute de lege, ci, mai mult, acţiunile lor vor fi inspirate şi ghidate de principii etice şi coduri deontologice”. 

Această reglementare este stipulată, atât în Codul de bună guvernare al membrilor guvernului şi al funcţionarilor de rang înalt din administraţia generală a statului, cât şi de Legea privind conflictul de interese – Ley no. 5/2006 de regulación de los conflictos de intereses de los miembros del Gobierno y de los Altos Cargos de la Administración General del Estado
 şi Decretul-Regal nr.432/2009 de aprobare a Regulamentului de aplicare al Legii nr.5/2006 privind conflictele de interese
.  

Cele mai importante caracteristici ale Legii privind conflictul de interese – Ley no. 5/2006  sunt următoarele: 

 Regimul de reglementare a incompatibilităţilor
Funcţionarii de rang înalt îşi vor exercita îndatoririle cu devotament absolut şi nu li se va permite să combine această activitate cu altă poziţie, de natură publică sau privată, pe cont propriu sau în parteneriat (soţ, rude), poziţie pentru care să fie remuneraţi. 

 Limitări privind exercitarea activităţilor private 
Timp de doi ani după încetarea activităţii, funcţionarilor de rang înalt nu li se va permite să se implice în afaceri sau să lucreze în societăţi private legate direct de competenţele pe care le-au avut în serviciul public. Se consideră că există o relaţie directă în oricare dintre situaţiile următoare: 

• În cazul funcţionarilor de rang înalt, aceasta se aplică superiorilor şi şefilor organismelor dependente, prin delegare sau substituire, care au luat decizii privind societăţile implicate. 

• Se aplică ori de câte ori persoanele de mai sus au fost implicate în şedinţe comune în care s-a ajuns la o înţelegere privind aceste companii. 

Nu se consideră că membrii guvernului şi funcţionarii de rang înalt încalcă reglementarea privind incompatibilitatea în momentul în care se întorc să lucreze în societatea privată în care lucraseră înainte de a fi numiţi în serviciul public, atâta timp cât activitatea pe care o vor întreprinde în sectorul privat nu este direct legată de competenţele funcţiei deţinute anterior sau atâta timp cât nu pot lua decizii legate de aceasta. 

De asemenea, legea în cauză prevede înfiinţarea Biroului pentru Conflictele de Interese (Oficina de Conflictos de Intereses
) responsabil de conflictele de interese ale membrilor guvernului şi demnitarilor.

Biroul pentru Conflicte de Interese funcţionează în cadrul Ministerului Administraţiei Publice. Acesta va fi organismul responsabil de gestionarea Registrului de activităţi, bunuri şi patrimoniu şi va fi responsabil cu păstrarea, siguranţa şi integritatea datelor şi documentelor depuse la registru. 

UNGARIA

Metoda aplicată pentru soluţionarea conflictelor de interese se bazează pe aplicarea reglementărilor în scopul prevenirii şi combaterii corupţiei. Începând cu anul 2004, Ungaria a instituit un organism consultativ numit “Organismul Consultativ pentru Viaţă Publică fără Corupţie”, ale cărui atribuţii sunt foarte asemănătoare cu cele ale “Serviciului Central pentru Prevenirea Corupţiei” din Franţa.

În Ungaria, „Biroul de Control şi Registrul de Declarare a Bunurilor” este organismul însărcinat cu investigarea din momentul în care îi parvine un caz depistat din partea autorităţilor competente. Poate investiga conturile bancare sau tranzacţiile financiare şi are acces la bazele de date ale agenţiei fiscale.

